הסדר הנושים של בני משפחתו של איש העסקים פושט הרגל, אליעזר פישמן, מגיע לביהמ"ש. בעקבות בקשת "גלובס", התיר נשיא ביהמ"ש המחוזי בת"א, השופט איתן אורנשטיין, לפרסם כי מחר יתנהל באולמו בביהמ"ש דיון מכריע בשאלה האם לאשר את הסדר החוב שאליו הגיעו הנושים עם בני משפחתו של פישמן. עם זאת, אורנשטיין אסר היום על פרסום תוכנה של תגובה שהגיש הנאמן בנקל להסדר המוצע.
שלושת הנושים המרכזיים הם בנק לאומי, בנק הפועלים, ורשות המסים. ההסדר המוצע התקבל בתום הליך גישור בפני נשיא ביהמ"ש העליון בדימוס, אשר גרוניס, והוא צפוי להסדיר את התביעות נגד רעייתו של פישמן, טובה פישמן, ילדיהם, ענת מניפז, איל פישמן, רונית פישמן-אופיר, ובעניינה של רונית אבן. במקביל, ימשך הליך פשיטת הרגל נגד אליעזר פישמן עצמו, בעיקר בניסיון לאתר נכסים שלו בחו"ל. כפי שפרסמנו בעבר, הנאמן מטעם ביהמ"ש על נכסי פישמן, עו"ד יוסי בנקל, צפוי להתנגד לאישור ההסדר.
הסדר הנושים המוצע, שיובא מחר לאישורו של ביהמ"ש, הוא הסדר שאליו הגיעו הנושים של פישמן, רשות המסים והבנקים לאומי, הפועלים, מרכנתיל, איגוד, ודיסקונט, עם בני משפחת פישמן. ההסדר מגלם שיפור בהצעה של משפחת פישמן ובהחזר לנושים ביחס להצעות קודמות והוא כולל מחיקה של התביעות האישיות נגד בניו של פישמן ורעייתו.
עוד, בין היתר, מתחייבת טובה להעביר לנאמן את כל מניותיה בחברות השייכות לקבוצת פישמן וכל דיבידנד של טובה בחברות יועבר לקופת הפש"ר. עוד, בין היתר, הנאמן ובא כוח מש' פישמן יפעלו למימוש נכסי חברת "א.ט קירור". בנוסף, לפי ההסדר, ענת, רונית ואייל, ישלמו לקופת הפש"ר 4.8 מיליון שקל (ביחד) ב-12 תשלומים חודשיים שווים.
מאותו הזמן המשיכו להתנהל מגעים והליך גישור בין הצדדים המעורבים כאשר הליך פשיטת הרגל נגד פישמן נמשך במקביל למגעים להסדר מול בני משפחתו. לאחר שנושיו של פישמן הגיעו לאחרונה להסדר עם בני משפחתו, נקבע כי מחר (ד') יערך דיון אצל אורנשטיין בעניין הצעת ההסדר והתנגדות הנאמן יוסי בנקל להסדר. לבקשת בני משפחת פישמן, נקבע בתחילה כי הדיון יהיה חסוי.
ב-2 ביוני עתר "גלובס" להסרת החיסיון. בבקשה טענו כי קיים עניין רב לציבור בפרסום תוכן הדיון, ולא קיימת עילה להפכו לחסוי. "לציבור ול'גלובס' הבא בנעליו, עומדת הזכות ללמוד על הליכים הננקטים ע"י מדינת ישראל וכך גם במקרה זה, של בקשה לאישור הסדר בעניינה של פשיטת הרגל הגדולה בישראל, בה נושים הבנקים המנהלים כספי ציבור", נכתב בבקשת "גלובס". זאת, "כדי שיידע הציבור על מה, כמה ומדוע מוותרים הבנקים על זכותם להיפרע מבני המשפחה, אשר נטען שכספי ונכסי האב מוחזקים בידיהם ולא ישמשו לפירעון חובותיו לבנקים, דהיינו לציבור בכללותו".
מנגד, בני משפחת פישמן התנגדו להסרת החיסיון. הם ביססו את עמדתם על שלושה נימוקים. ראשית, הם טענו שמפאת חיסיון יחסי שחל על הליכי גישור שמטרתו לעודד פשרות. שנית, טענה משפחת פישמן כי אפשר להביא את ההסדר לידיעת הציבור רק במועד מאוחר יותר, אם וכאשר הוא יאושר סופית. ולבסוף, משפחת פישמן טענה כי בקשת "גלובס" להסרת החיסיון "מלווה בעמדה ברורה נגד בני המשפחה, שאין לה יסוד בעובדות ובדין. זאת, שעה שהבקשה אינה חושפת שקיים סכסוך משפטי, עסקי, אישי, ומתמשך בין הבעלים של 'גלובס', גב' אלונה בר און לבין משפחת פישמן".
לאחר שבחן את טענות הצדדים החליט שלשום הנשיא אורנשטיין לקבל את בקשת "גלובס" ולהסיר את צו איסור הפרסום. השופט כתב בהחלטתו כי בני משפחת פישמן לא העלו נימוק מספק המבסס את עמדתם להטלת חיסיון על בירור הבקשות ובוודאי לא טעם המבסס את אחד החריגים לעקרון פומביות הדיון. אורנשטיין ציין כי על פניו, ומבלי לקבוע מסמרות באשר לאישור הסדר הגישור, סבורני כי לעניין שאלת חיסיון הבקשה, ניתן לקבוע כי מדובר בהסדר גישור, ומשכך אין מניעה להביאו לבית המשפט והוא איננו נהנה מהגנה של סודיות זו או אחרת".
לדברי אורנשטיין, "לאור המסקנה שאליה הגעתי לא ראיתי צורך להידרש לטענת בני המשפחה באשר לחוסר ניקיון הכפיים הנטען על ידם כלפי גלובס". אורנשטיין הורה שביטול איסור הפרסום יכנס לתוקף היום (ג') בשעה 14:00.